钦定古今图书集成/明伦汇编/官常典/第135卷 > 北周
## 钦定古今图书集成/明伦汇编/官常典/第135卷 > 北周

北周制，五等封爵皆加“开国”，而加官则各视所授之
职。后亦增改无常。

按《周书卢辩传》，“周制，封郡县五等爵者，皆加开国，授
柱国大将军、开府仪同者，并加使持节大都督，其开
府又加车骑大将军、散骑常侍。其授总管刺史则加
使持节，诸军事以此为常。大象元年，诏总管刺史及
行兵者加持节，馀悉罢之。建德四年，增置上柱国大
将军，改仪同三司为仪同大将军。”

按《隋书礼仪志》：“后周诸公之服九，一曰方冕，九章。二
曰衮冕，九章，宗彝已上五章在衣，藻已下四章在裳。
三曰山冕，八章，衣裳各四章，衣重宗彝，为九等。四曰
鷩冕，七章，衣三章，裳四章，衣重火与宗彝。五曰火冕六章，衣裳各三章，衣重宗彝及藻，裳重黻。六曰毳冕，
五章，衣三章，裳二章，衣重藻粉米，裳重黼黻。山冕已”
下俱九等，皆以山为领褾冕俱九旒。七曰韦弁，八曰
皮弁，九曰元冠。诸侯服自方冕而下八，无衮冕。山冕
八章，衣裳各四章。鷩冕七章，衣三章，裳四章，衣重宗
彝。火冕六章，衣裳各三章，衣重藻，裳重黻。毳冕五章，
衣三章，裳二章，衣重粉米，裳重黼黻。鷩冕已下俱八
等，皆以华虫为领褾冕俱八旒。诸伯服，自方冕而下
七，又无《山冕》。鷩冕七章，衣三章，裳四章。火冕六章，衣
裳各三章，裳重黻。毳冕五章，衣三章，裳二章，裳重黼
黻。火冕已下俱七等，皆以火为领褾冕俱七旒。诸子
服，自方冕而下六，又无《鷩冕》。火冕六章，衣裳各三章。
毳冕五章，衣三章，裳二章，裳重黻。毳冕已下俱六等，
皆以宗彝为领褾冕俱六旒。诸男服自方冕而下五，
又无《火冕》。毳冕五章，衣三章，裳二章，以藻为领褾。冕
五旒。

### 孝闵帝元年诏封诸功臣又诏不霑爵封者各授两大阶

按《周书孝闵帝本纪》，元年春正月乙卯，诏曰：“惟天地
草昧，建邦以宁，今可大启诸国，为周藩屏。”于是封太
师李弼为赵国公，太傅赵贵为楚国公，太保独孤信
为卫国公，大司寇于谨为燕国公，大司空侯莫陈崇
为梁国公，邑各万户。秋九月庚申，诏曰：“朕闻君临天
下，非由一人时，乃上下同心所致。今文武之官及诸”
军人不霑爵封者，宜各授两大阶。

### 明帝武成元年封诸功臣并赐钱帛以恤死亡高阳公达奚武等各进封国邑万户

按《周书明帝本纪》，武成元年夏六月庚子，诏曰：“颍川
从我，是曰元勋，无忘父城，实起王业。文考属天地草
昧，造化权舆，拯彼横流，匡兹颓运。赖英贤尽力，文武
同心，翼赞大功，克隆帝业。而被坚执锐，栉风沐雨，永
言畴昔，良用怃然。至若功成名遂，建国剖符，予惟休
也。其有致死王事，妻子无归者，朕甚伤之。凡是从先
王向夏州发，夏州从来见在及薨亡者，并量赐钱帛，
称朕意焉。”秋九月辛未，进封高阳公达奚武为郑国
公，武阳公豆卢宁为楚国公，博陵公贺兰祥为凉国
公，宁蜀公尉迟迥为蜀国公，化政公宇文贵为许国
公，陈留公杨忠为隋国公，昌平公尉迟纲为吴国公，
武威公王雄为庸国公，邑各万户。

### 武帝保定元年冬十一月乙巳封柱国广武公宝炽为邓国公

按：《周书武帝本纪》云云。

保定二年，诏“封国未锡租赋者，寄食他县。”封贺拔纬
为霍国公。

按《周书武帝本纪》，保定二年夏四月癸亥，诏曰：“比以
寇难犹梗，九州未一，文武之官立功效者，虽锡以茅
土而未及租赋。诸柱国等勋德隆重，宜有优崇，各准
别制邑户寄食他县。”秋七月己巳，封开府贺拔纬为
霍国公按《李和传》，和，朔方岩绿人。初以军功封永
丰县公，二年改封德广郡公，薨，谥曰肃。子彻嗣。
保定三年，改定世袭封爵。

按《周书武帝本纪》：“三年秋九月己丑，初令世袭州郡
县者改为五等爵：州封伯，郡封子，县封男。”

保定四年。秋九月丁巳，“封开府《李虎》为唐国公”，《若干
凤》为“徐国公。”

按：《周书武帝本纪》云云。

### 天和二年夏五月丁丑进封柱国安武公季穆为申国公

按：《周书武帝本纪》云云。

天和五年，封韦孝宽、梁睿为国公。

按《周书武帝本纪》：天和五年“春三月辛卯，进封柱国
韦孝宽为郧国公。夏六月壬辰，封开府梁睿为蒋国
公。”

天和六年，封斛斯征、长孙览皆为国公。

按《周书武帝本纪》：六年“夏四月庚子，封开府斛斯征
为岐国公，右宫伯长孙览为薛国公。”

### 建德三年秋八月乙未诏自建德元年八月以前犯罪未被推纠于后事发失官爵者并听复旧

按：《周书武帝本纪》云云。

建德五年，封齐降将韩建业、贺拔伏恩，及功臣丘崇、
姬愿、尉迟运皆为国公。

按《周书武帝本纪》，“建德五年冬十二月丙辰，师次介
休，齐将韩建业举城降，以为上柱国，封郇国公。丁巳，
大军次并州，诏伪将相王公已下，衣冠士民之族，如
有深识事宜，建功立效，官荣爵赏，各有加隆。若下愚
不移，守迷莫改，则委之执宪，以正刑书。嗟尔庶士，胡
宁自弃！”自是齐之将帅降者相继，封其特进、开府贺
拔伏恩为郜国公，其馀官爵各有差。庚申，并州平。丙
寅，封“大将军、广化公丘崇为潞国公，神水公姬愿为
原国公，广业公尉迟运为卢国公，诸有功者，封授各
有差建德六年，封齐洛州刺史独孤永业为国公，论定诸
军功勋。

按《周书武帝本纪》：六年“春正月甲午，封齐开府、洛州
刺史独孤永业为应国公。二月丙午，论定诸军功勋，
置酒于齐太极殿，会军士以上，班赐有差。”

### 宣政元年宣帝即位封于智王谊俱为国公

按《周书宣帝本纪》：宣政元年“六月戊戌，帝即位。甲子，
封开府于智为齐国公。闰月辛巳，封柱国平阳公王
谊为扬国公。”

按：《周书宣帝本纪》云云。

### 宣帝大象元年封郑译等为国公

按《周书宣帝本纪》：大象元年：“春二月辛巳，封内史上
大夫郑译为沛国公。秋八月甲戌，封开府杨雄为邗
国公，乙弗实戴国公。”

大象二年，静帝封辛威等为国公，进隋公杨坚爵为
王。

按《周书静帝本纪》：二年“夏五月己酉，宣帝崩，帝入居
天台。秋八月丁卯，封上柱国枹罕公辛威为宿国公，
开府怡昂为鄯国公。九月庚戌，以柱国常山公于翼、
化政公宇文忻并为上柱国，进封翼为任国公，忻为
英国公。冬十二月甲子，大丞相、隋国公杨坚进爵为
王，以十郡为国。”

### 静帝大定元年更封杨坚并前二十郡备九锡之礼位诸王上

按《周书静帝本纪》：“大定元年春二月庚申，大丞相隋
王杨坚为相国，总百揆，更封十郡，通前二十郡。剑履
上殿，入朝不趋，赞拜不名，备九锡之礼，加玺钺远游
冠，相国印，绿綟绶，位在诸王上。又加冕十有二旒，建
天子旌旗，出警入跸，乘金根车，驾六马，备五时副车，
置旄头云䍐，乐舞八佾，设钟虡宫悬。王后王子爵命”
之号，并依魏、晋故事。甲子，隋王杨坚称尊号，帝，逊于
别宫。